***อย. ไทย - อย. ลาว ขับเคลื่อนความร่วมมือทางสาธารณสุข
ด้านกระบวนการออกใบอนุญาตสถานที่ขายยาและการปฏิบัติตาม* GPP**

**+++++++++++++++++++++++++++++++**

อย. ไทย เปิดบ้านให้การต้อนรับ อย. ลาว ร่วมขับเคลื่อนงานทางสาธารณสุข ด้านกระบวนการออกใบอนุญาตสถานที่ขายยาและการปฏิบัติตามวิธีปฏิบัติทางเภสัชกรรมชุมชน (GPP) มุ่งกำกับดูแลร้านขายยาเทียบเท่ามาตรฐานสากล

 วันนี้ (24 มีนาคม 2568) **เภสัชกรเลิศชาย เลิศวุฒิ รองเลขาธิการคณะกรรมการอาหารและยา** และคณะผู้บริหาร ร่วมให้การต้อนรับ **Dr. Bounxou Keohavong อธิบดีกรมอาหารและยา (Food and Drug Department: FDD)** และคณะผู้แทนจากกรมอาหารและยา สปป. ลาว ในโอกาสเดินทางมาเข้าร่วมการศึกษาดูงานและแลกเปลี่ยนเรียนรู้ด้านกระบวนการออกใบอนุญาตและการปฏิบัติตามวิธีปฏิบัติทางเภสัชกรรมชุมชน หรือ GPP ซึ่งเป็นส่วนหนึ่งของความร่วมมือเพื่อการพัฒนาไทย - ลาว ในด้านสาธารณสุข

 **เภสัชกรเลิศชาย เลิศวุฒิ** กล่าวว่า การศึกษาดูงานในครั้งนี้มีวัตถุประสงค์เพื่อเสริมสร้างความรู้ ความเข้าใจเกี่ยวกับกฎระเบียบที่เกี่ยวข้องกับการออกใบอนุญาต การควบคุมกำกับสถานที่ขายยา ระบบงานใบอนุญาตสถานที่ด้านยา รวมถึงการปฏิบัติตาม GPP ซึ่งปัจจุบัน สปป.ลาว อยู่ระหว่างเตรียมจัดทำข้อกำหนดเพื่อกำกับดูแลร้านขายยาภายในประเทศ จึงเป็นโอกาสอันดีในการแลกเปลี่ยนความรู้ เสริมสร้างศักยภาพ และกระชับความสัมพันธ์ระหว่างหน่วยงานทั้งสองประเทศให้แน่นแฟ้นยิ่งขึ้น โดยผู้แทนจาก สปป.ลาว จะได้เยี่ยมชมและเรียนรู้การดำเนินงาน ณ สภาเภสัชกรรม ร้านยาองค์การเภสัชกรรม สาขาราชเทวี สถานปฏิบัติการเภสัชกรรมชุมชน โอสถศาลา คณะเภสัชศาสตร์ จุฬาลงกรณ์มหาวิทยาลัย และร้านยาศิริราชบำรุงเวช โรงพยาบาลศิริราช

 **รองเลขาธิการฯ อย.** กล่าวย้ำในตอนท้ายว่า หวังเป็นอย่างยิ่งว่าการอบรมหลักสูตรดังกล่าวจะเป็นประโยชน์แก่ผู้แทนจาก สปป.ลาว ในการนำข้อมูลและประสบการณ์ที่ได้รับไปใช้ในการพัฒนาระบบการกำกับดูแลร้านขายยาของประเทศในอนาคตต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

***วันที่เผยแพร่ข่าว 24 มีนาคม 2568 / ข่าวแจก 128 ปีงบประมาณ พ.ศ.* 25*6*8**